
	Tema
	Pirmoji pagalba

	Pamokos idėja
	Didžioji dalis įvykių, kai reikalinga pirmoji pagalba, nutinka buityje ar kitoje aplinkoje, kurioje nėra medikų, tad labai svarbu mokinius supažindinti su paprastais veiksmais, kurie gali išgelbėti gyvybę. Atsižvelgiant į gyvenimo įgūdžių bendrąją programą 1 klasės mokiniai turi gebėti pademonstruoti, kaip suteikti pirmąją pagalbą.

	Sąvokos
	Pirmoji pagalba –  tai tikslingi veiksmai, atliekami siekiant išsaugoti nukentėjusiojo gyvybę, iki kol atvyks greitoji medicinos pagalba.
P-P-P – pirmosios pagalbos taisyklė, reiškianti patikrink, paskambink, padėk.
Gaivinimas –  veiksmai, kuriais dirbtinai sužadinamos arba palaikomos staiga išnykusios gyvybinės organizmo funkcijos – širdies veikla (kraujotaka) ir kvėpavimas.
Heimlicho manevras –  tai technika, rekomenduojama atlikti siekiant padėti užspringusiam žmogui. Ji pagrįsta smūgiais į tarpumentę ir pilvo spustelėjimais.
Anafilaksija - tai sunki alerginė reakcija į svetimą ar susvetimėjusią biologiškai aktyvią medžiagą, kuriai veikiant pažeidžiamos įvairios organų sistemos (dažniausiai – oda, kvėpavimo, virškinimo ir širdies kraujagyslių sistemos).

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. priimti sprendimus atsižvelgiant į saugumo, etinius ir visuomeninius veiksnius;
2. kasdienėse akademinėse ir socialinėse situacijose taikyti atsakingų sprendimų priėmimo įgūdžius;
3. vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.

	Tikslas
	Ugdyti gebėjimus taisyklingai atlikti pirmosios pagalbos veiksmus.

	Uždaviniai
	1. Supažindinti mokinius su pirmosios pagalbos sąvoka ir pagrindine P–P–P taisykle.
2. Padėti mokiniams pažinti pavojingas situacijas buityje, kelyje, virtuvėje ir žaidimų metu bei išmokti jų išvengti.
3. 3. Mokyti atpažinti paprastas nelaimingas situacijas ir sveikatos būkles (užspringimą, kraujavimą iš nosies, įsipjovimą, nudegimą, anafilaksinę reakciją) ir žinoti, kaip elgtis joms įvykus.
4. Ugdyti atsakomybę ir pasitikėjimą savimi, žinant, kad pagalbos visada galima paprašyti suaugusiųjų arba skambinti numeriu 112.

	Trukmė
	45 min.

	Pamokos pavadinimas
	Pirmoji pagalba: mokausi padėti

	Priemonės
	· Projektorius arba interaktyvi lenta;
· Kompiuteris;
· Pagal galimybes jogos kilimėlis (stabilios šoninės padėties demonstracijai);
· Pagal galimybes vaistinėlė (kraujavimo stabdymo demonstracijai);
· Balti popieriaus lapai ir piešimo priemonės arba atspausdintos papildomos užduotys atitinkamam mokinių skaičiui: Užd_Pirmoji pagalba-išbrauk_1-2.pdf

	PAMOKOS EIGA
	Pamokos planą sudaro 4 dalys:
1. Įžanga (5 min.)
2. Teorinė dalis (20 min.)
3. Praktinė dalis (15 min.)
4. Apibendrinimas ir refleksija (5 min.)
PASTABA: mokytojas, taikydamas metodiką, gali koreguoti pamokos turinį ir užduočių sudėtingumo lygį, atsižvelgdamas į mokinių amžių, gebėjimus ir mokymosi poreikius.

	1. TEMOS ATSKLEIDIMAS
(Įžanga)


	Pristatoma tema – Pirmoji pagalba: mokausi padėti  (skaidrė Nr. 1). Pamoka pradedama bendrų taisyklių aptarimu, siekiant sukurti saugią ir pagarbią aplinką diskusijai (skaidrė Nr. 2)

	2. TEMOS ANALIZĖ
(Teorinė dalis)


	EIGA
	REKOMENDUOJAMAS TURINYS

	
	PIRMOSIOS PAGALBOS SĄVOKA IR TIKSLAI, P-P-P  REIKŠMĖ

	
	Mokytojas užduoda klausimą mokiniams: „Ar žinote, kas yra pirmoji pagalba?“ (skaidrė Nr. 3). Kai dauguma mokinių pasisako, mokytojas dar kartą užtvirtinimui pasako pirmosios pagalbos apibrėžimą (skaidrė Nr. 4).
Toliau mokytojas pristato pirmosios pagalbos tikslus. 
Mokytojas gali paklausti mokinių, kodėl teikiant pirmąją pagalbą svarbu siekti visų tikslų, o ne vieno ar dviejų iš jų? (Ats: teikiant pirmąją pagalbą svarbu siekti visų tikslų, nes jie papildo vienas kitą) (skaidrė Nr. 5). 

Mokytojas užduoda klausimą mokiniams: „Ar esate girdėję apie P-P-P taisyklę? Ką šios raidės galėtų reikšti?“ (skaidrė Nr. 6).
Išklausęs mokinių atsakymų, mokytojas pristato P-P-P taisyklę (skaidrė Nr. 7). 
Mokytojas pristato pirmąjį P – Patikrink ir pristato pavojus, su kuriais galime susidurti. Kartu su mokiniais mokytojas įvardija pavaizduotus pavojus  (skaidrė Nr. 8).



Mokytojas klausia: „Kai esame saugūs, galime įvertinti nukentėjusiojo būklę. Į ką tada svarbiausia atkreipti dėmesį? 
(Ats: į žmogaus sąmonę - ar žmogus reaguoja į aplinką).

Mokytojas aiškina kaip įvertinti nukentėjusiojo sąmonę.

Mokytojas vėl užduoda klausimą mokiniams: „Kaip manote, ką reiktų daryti Jums, jei šiuo atveju nukentėjusysis neatsiliepia nei į mūsų klausimus, nei į pajudinimą?’“
Laukiama vaikų „minčių lietaus“. Mokytojas pasako teisingą atsakymą. (Ats: ieškoti suaugusiojo pagalbos - suaugęs įvertintų kvėpavimą arba kviesti greitąją pagalbą) (skaidrė Nr. 9).

Mokytojas pereina prie antrojo P – paprašyk pagalbos arba paskambink. (skaidrė Nr. 10).



Mokiniams užduodamas klausimas: „Kokiu numeriu reikia skambinti atsitikus nelaimei?’’ (skaidrė Nr. 11).
Vaikams atsakius į klausimą, perjungiama skaidrė ir dar kartą pakartojamas bendrojo ryšio pagalbos telefonas 112 (skaidrė Nr. 12).






Mokytojas pristato paskutiniąją P – Padėk. 







Mokytojas mokiniams trumpai paaiškina, kaip galima paguldyti žmogų į stabilią šoninę padėtį. Pasikviečia vieną savanorį iš klasės – savanoris atsigula ant kilimėlio, o mokytojas rodo demonstracinius veiksmus ant jo (skaidrė Nr. 13).
	Rekomenduojame akcentuoti, kad pirmoji pagalba - tai tokia pagalba, nesudėtingi veiksmai, kurią suteikiame žmonėms, kai jie susižeidžia ar suserga, kol atvyksta greitoji pagalba arba suaugęs asmuo.



Siūlome akcentuoti, kad kai įvyksta nelaimė, nelaimingas atsitikimas, turime pasistengti išlikti ramūs. Sunkioje situacijoje gali pasidaryti neramu, bet jei bandysime nusiraminti, situaciją galėsime įveikti kur kas greičiau.


Siūlome atkreipti dėmesį, kad pirmosios pagalbos taisyklė yra P–P–P, kuri reiškia Patikrink, Paprašyk pagalbos/Paskambink, Padėk.

Rekomenduojama pabrėžti,  kad tik įsitikinę, jog esame saugūs aplinkoje, galime suteikti pagalbą nukentėjusiam asmeniui. Svarbu likti saugiems, nes galbūt vieninteliai galėsime padėti nukentėjusiems. Gali kilti daug įvairių pavojų: gyvūnai; sprogimai, gaisras; pikti (agresyvūs) asmenys; avarija, transporto eismas; elektros poveikis ir kt. 







Rekomenduojame pabrėžti, kad jei žmogus neatsiliepia, galime pabandyti jį pajudinti (už pečių, kaip parodyta paveikslėlyje).











Rekomenduojama akcentuoti, kad kai patikrinome ar esame saugūs, ar nukentėjusysis turi sąmonę, galime vadovautis kita P – paprašyk pagalbos/paskambink. Esant įvairioms situacijoms (pvz.: susižeidus ranką, susimušus koją, esant stipriam skausmui ar pamačius nukentėjusį, galbūt gulintį asmenį) pirmiausia turime kviesti suaugusį asmenį: jei esame mokykloje - mokytoją, namuose - tėvelius/senelius/globėjus ar kt.’
Galima papasakoti apie 1-1-2 „veido“ taisyklę. Kaip galime lengvai atsiminti šį telefono numerį: 1 burna, 1 nosis, 2 akys (rodome pirštais ir sakome garsiai).
Akcentuoti, kad paskambinus telefonu atsilieps asmuo/dispečeris ir prašys papasakoti, kas nutiko bei pasakyti adresą vietos, kurioje esate. Nėra reikalo bijoti,  nes dispečeris su kuriuo kalbėsite visą laiką bus su jumis, sakys ką daryti, kol atvažiuos pagalba.

Rekomenduojama pabrėžti, kad kalbant tiek su greitosios pagalbos dispečeriu prie nukentėjusio žmogaus, tiek slaugant sergantį brolį ar sesę, visuomet galime jiems padėti. Pirmiausia, galime nuraminti ir pasakyti, kad pagalba jau atvyksta, galime šiltai apkloti, pasirūpinti, jei žmogus guli, galime įvertinti ar jis reaguoja, na ir taip pat, galime jį paguldyti į stabilią šoninę padėtį.

Svarbu atkreipti dėmesį, kad šoninė padėtis stabilizuoja ligonį ir taip  kvėpavimo takai lieka laisvi. 
Pasakoma visa eiga, kaip reikėtų paguldyti nukentėjusį į stabilią šoninę padėtį:
1. ištiesiame gulinčio kojas; 
2. vieną ranką ištiesiame į šoną, kitą - permetame per krūtinę delnu prie veido; 
3. tos pačios pusės (rankos, kurią sulenkėme) koją sulenkiame per kelį; 
4. stumiame sulenktą koją ir tos pačios pusės petį nuo savęs iki kol žmogus guli ant šono.

	
	NELAIMINGI ATSITIKIMAI

	
	Mokytojas mokiniams užduoda klausimą: „Kaip galima išvengti pavojaus kelyje?“ (skaidrė Nr. 14).

Kai mokiniai pasidalina savo atsakymais, mokytojas pristato būdus, kaip galima išvengti pavojų kelyje (skaidrė Nr. 15).



Mokytojas mokiniams užduoda klausimą: „Kaip išvengti pavojaus virtuvėje?“ (skaidrė Nr. 16).

Kai mokiniai pasidalina savo atsakymais, mokytojas pristato būdus, kaip galima išvengti pavojų virtuvėje (skaidrė Nr. 17).


Mokytojas mokiniams užduoda klausimą: „Kaip galima išvengti pavojaus žaidžiant?“ (skaidrė Nr. 18).

Kai mokiniai pasidalina savo atsakymais, mokytojas pristato būdus, kaip galima išvengti pavojų žaidžiant (skaidrė Nr. 19).





	



Svarbu atkreipti dėmesį, kad su pavojumi galime susidurti bet kada, pvz. kelyje. Todėl, kad sumažintume pavojaus riziką reikia laikytis tam tikrų taisyklių: nešioti atšvaitus, eiti tik per perėją, nežaisti prie kelio, jei šviesoforas rodo raudoną spalvą – sustoti, neiti per gatvę, nevažiuoti paspirtuku ar dviračiu be šalmo. 



Taip pat rekomenduojame akcentuoti, kad su pavojumi galime susidurti ir virtuvėje. Todėl, kad sumažintume pavojaus riziką reikia laikytis tam tikrų taisyklių: neliesti laidų, elektros prietaisų, nežaisti su puodeliais pilnais karšto vandens, neliesti karštų daiktų, peilius, žirkles ir kitus aštrius įrankius naudoti tik suaugusiajam leidus.



Svarbu atkreipti dėmesį, kad su pavojumi vaikai gali susidurti ir žaisdami. Todėl, kad sumažintume pavojaus riziką reikia laikytis tam tikrų taisyklių: nežaisti prie kelio, būti atsargiems ant sūpynių ir čiuožyklos, klausyti suaugusiųjų, naudoti žaislus tinkamai, nežaisti su aštriais ar pavojingais daiktais.


	
	PAGRINDINĖS SITUACIJOS, SU KURIOMIS GALIME SUSIDURTI (UŽSPRINGIMAS, MAŽAS/DIDELIS KRAUJAVIMAS, NUDEGIMAS, ANAFILAKSINĖ REAKCIJA)

	
	Mokytojas pristato pagrindines nelaimingas situacijas su kuriomis galime susidurti kasdien. Pirmoji – užspringimas. Mokytojas užduoda klausimą mokiniams: „Ar kažkam teko susidurti patiems ar žiūrėti pažįstamą užspringstant?“
Mokiniai dalijasi savo patirtimi, papildomai mokytojas gali paklausti, ką tokiu atveju mokiniai darė/kaip reagavo? (skaidrė Nr. 20).

Mokytojas paklausia mokinių dar vieno klausimo: „Ką daryti, jei užspringai?“
Mokiniai dalijasi savo mintimis. Toliau mokytojas pristato, kaip reikėtų elgtis tokioje situacijoje, kaip padėti sau ir kaip padėti kitam (skaidrė Nr. 21).






Toliau mokytojas pristato kitą situaciją – kraujavimą iš nosies. Mokytojas klausia mokinių: „Ką darote iš nosies bėgant kraujui?“ 
Mokiniai pasidalina savo patirtimi (skaidrė Nr. 22).

Toliau mokytojas pristato veiksmus, ką reikėtų daryti, kai iš nosies bėga kraujas (skaidrė Nr. 23).



Toliau mokytojas klausia mokinių: „Ką daryti, jei įsipjovei?“ 
Mokiniai dalinasi savo mintimis (skaidrė Nr. 24).

Toliau mokytojas pristato veiksmų eigą, kai yra silpnas ir stiprus kraujavimas (skaidrė Nr. 25).














Mokytojas pristato dar vieną situaciją – nudegimą. Mokytojas klausia mokinių: „Į ką galėtumėme nusideginti namų aplinkoje?“ (Ats: lygintuvas, viryklė/orkaitė, mamos plaukų tiesinimo žnyplės, židinys žiemą ir t.t.).
Toliau mokytojas klausia: „Ką daryti, jei nudegei?“ 
Mokiniai dalinasi savo mintimis (skaidrė Nr. 26).
Mokytojas pristato veiksmų eigą nudegus
(skaidrė Nr. 27).


Toliau mokytojas klausia: „ Ką daryti, jei kam nors prasidėjo stipri alergija? “ 
Mokiniai dalinasi savo mintimis (skaidrė Nr. 28).

Mokytojas pristato dar vieną situaciją – anafilaksinę reakciją. Mokytojas klausia mokinių: „Ar žinote, kas yra alergija?“ Galima paklausti, ar kas nors yra pastebėjęs, kad nuo tam tikro maisto ar vabzdžio įgėlimo žmogui pasidarė bloga.
Toliau mokytojas paaiškina, kad kartais alerginė reakcija gali būti labai stipri. Tokia stipri alerginė reakcija vadinama anafilaksija. Ji gali prasidėti labai greitai, todėl žmogui reikia skubios pagalbos. 
Mokytojas klausia mokinių: „Kaip galime suprasti, kad žmogui prasidėjo labai stipri alerginė reakcija?“ (skaidrė Nr. 29).

	








Siūloma pristatyti, kad yra du užspringimo būdai: tai dalinis (kai žmogus kosėja) bei visiškas (kai žmogus negali kosėti). Svarbu žinoti, jei žmogus kosėja - netrankykite per nugarą. Dažnai tėveliai irgi taip daro, tačiau to daryti negalima. Galime nuraminti žmogų ir skatinti jį kosėti. Jei žmogus užspringsta pilnai, gabaliukas ar kt. užstringa žmogaus kvėpavimo takuose, jis dažniausiai bus susiėmęs už kaklo savo rankomis - tai tarptautinis užspringimo ženklas Jei pamatote, kad žmogus užspringęs, atkreipkite kitų suaugusiųjų dėmesį ar kvieskite pagalbą.






Svarbu pabrėžti, kad reikia pasilenkti į priekį ir dviem pirštais spausti nosį. Taip pat galima užsidėti šaltą kompresą ant nosies tiltelio.

Rekomenduojame pristatyti, kaip elgtis įsipjovus, nukritus ir nusibrozdinus kelį ar alkūnę, kai pradeda bėgti kraujas (veiksmų demonstracijai naudojamos priemonės iš vaistinėlės):
· Žaizdą reiktų nuplauti. Jei tėveliai neturi dezinfekuojančio skysčio, o esate pavyzdžiui lauke, galima žaizdą nuplauti švariu vandeniu iš buteliuko. 
· Paimti tvarstį ir žaizdą apvalyti bei užspausti, siekiant sustabdyti kraujavimą. 
· Galūnę galime šiek tiek pakelti. 
· Jei kraujavimas yra labai stiprus, reiktų nedelsiant surasti suaugusį asmenį, kuris galėtų padėti, tačiau žaizdą reiktų kuo stipriau spausti. 
· Galime naudoti sterilias servetėles, tvarsčio aprišimą ir laikyti bent 3 minutes. 
· Svarbiausia, įsidėmėti -  svetimo kraujo be pirštinių liesti negalima. Jei pirštinių neturime, galime priemones paduoti nukentėjusiajam ir pasakyti, ką daryti.

Siūloma pabrėžti, kad reikia kuo greičiau nutraukti žalojantį poveikį, nes kuo ilgiau jis yra prie mūsų odos, tuo didesnė žala ir nudegimas atsiras. Rekomenduojama atkreipti dėmesį, kad po lediniu vandeniu nudegimo vietos negalima dėti. Turime naudoti šiek tiek šiltesnį, bet tikrai ne karštą vandenį. Atvėsinę sužalotą vietą galime nestipriai ją uždengti.







Rekomenduojamas turinys: Siūloma pabrėžti, kad žmogui gali būti sunku kvėpuoti, patinti lūpos ar veidas, atsirasti bėrimas, svaigti galva. 
Svarbu akcentuoti, kad pamačius žmogų, kuriam gali būti prasidėjusi stipri alerginė reakcija, reikia kuo greičiau pakviesti mokytoją ar kitą suaugusįjį ir skambinti 112. Žmogaus negalima palikti vieno. Jeigu žmogus turi epinefrino autoinjektorių, jį gali panaudoti suaugęs žmogus.


	3. PRAKTIKA

	Užduotis:
Perlenkite baltą A4 formato lapą per pusę, ant viršaus, kaip parodyta ant vaistinėlės, nupieškite kryžiuką. Įsivaizduokite, kad į jūsų vaistinėlę gali tilpti bet kokie dalykai, kurie jus nuramina, kurie jums padeda susižeidus ar sergant. Ji gali būti bet kokio dydžio ir bet kokios formos. Viduje perlenkto popieriaus nupieškite viską, apie ką pagalvojote (savo pliušinį žaislą, pleistrą, ar kt.) 

· Papildoma užduotis: Užd_Pirmoji pagalba-išbrauk_1-2.pdf

Pastaba: užduotis pasirinkite pagal poreikį, pamokos laiką.

	4. REFLEKSIJA
	Paklauskite mokinių:
· ką naujo šiandien sužinojote?
· kas labiausiai įsiminė?
· kaip manote, ką kiekvienas turėtų žinoti apie pirmąją pagalbą?
· kur galėsite pritaikyti tai, ką šiandien sužinojote?

	5. PRITAIKYMAS
	Paprašykite mokinių, grįžus namo, parodyti bent vienam iš artimųjų kaip:
· įvertinti asmens būklę, ar žmogus sąmoningas, ar kvėpuoja;
· paguldyti asmenį į stabilią šoninę padėtį;
· elgtis, jei pats užspringai arba užspringo kitas žmogus;
· elgtis, jei iš nosies bėga kraujas;
· elgtis, jei įsipjovei;
· elgtis, jei nudegei.

	6. SKAITMENINIAI ŠALTINIAI
	Vaizdo įrašai: 
· „Kaip suteikti pirmąją pagalbą“ (animacinis);
· „Kaip padėti užspringusiam žmogui“ (animacinis);
· „Užspringimas“;

	7. REKOMENDUOJAMA LITERATŪRA
	Sveikatos apsaugos ministerijos parengta informacija:
· ką reikia žinoti apie pirmąją pagalbą;
Vilniaus miesto savivaldybės visuomenės sveikatos biuro parengta informacija:
· užspringimas;

